ai4bharat/Pralekha huggingface dataset:
பாதுகாப்பு அமைச்சகம்
பாஸ்டில் தின அணிவகுப்பில் பங்கேற்பதற்காக இந்திய முப்படை வீரர்கள் பிரான்ஸ் புறப்பட்டனர்
ஜூலை 14-ம் தேதி பிரான்சின் தேசிய தினமாகக் கொண்டாடப்படுகிறது. 1789-ம் ஆண்டு பிரெஞ்சுப் புரட்சியின் போது பாஸ்டில் சிறை தகர்க்கப்பட்டதன் நினைவு தினம் என்பதால் இது பாஸ்டில் தினம் என்றும் அழைக்கப்படுகிறது. இந்த ஆண்டு, பாஸ்டில் தின அணிவகுப்பில் பங்கேற்க இந்தியப் பிரதமர் திரு.நரேந்திர மோடி சிறப்பு விருந்தினராக அழைக்கப்பட்டுள்ளார். இந்த அணிவகுப்பில், இந்தியாவின் முப்படைகளைச் சேர்ந்த 269 வீரர்கள் பிரெஞ்சு வீரர்களுடன் இணைந்து பங்கேற்கவுள்ளனர். இந்த குழு இன்று பிரான்ஸ் சென்றுள்ளது.
இந்திய மற்றும் பிரெஞ்சு ராணுவங்களுக்கு இடையேயான ஒத்துழைப்பு முதலாம் உலகப் போருக்கு முந்தையதாகும். 13 லட்சத்துக்கும் அதிகமான இந்திய வீரர்கள் இப்போரில் கலந்து கொண்டனர், அவர்களில் கிட்டத்தட்ட 74,000 பேர் சேற்று அகழிகளில் சிக்கி உயிரிழந்தனர். 67 ஆயிரம் பேர் காயமடைந்தனர். பின்னர் 2-ம் உலகப் போரில் 25 இந்திய வீரர்கள் பங்கேற்றனர்.
இந்தியா - பிரான்ஸ் இடையேயான ராணுவ உறவு இந்த ஆண்டு 25-வது ஆண்டைக் கொண்டாடுகிறது. இரு நாட்டு ராணுவ வீரர்களும் கூட்டுப் பயிற்சியில் பங்கேற்று தங்களது அனுபவங்களை பகிர்ந்து வருகின்றனர்.
77 அணிவகுப்பு வீரர்கள் மற்றும் 38 இசைக்குழு உறுப்பினர்களைக் கொண்ட இந்திய ராணுவக் குழுவிற்கு கேப்டன் அமன் ஜக்தாப் தலைமை தாங்குகிறார். இந்திய கடற்படைக் குழுவிற்கு கமாண்டர் விராட் பாகெலும், இந்திய விமானப் படைக்கு ஸ்க்வாட்ரன் தலைவர் சிந்து ரெட்டியும் தலைமை தாங்குகின்றனர். இந்திய விமானப் படையின் ரஃபேல் போர் விமானங்களும் பங்கேற்கவுள்ளன.
மத்திய அமைச்சரவை
திரிபுரா மாநிலத்தில் உள்ள அகர்தலா விமான நிலையத்தின் பெயரை மகாராஜா பீர் பிக்ரம் மாணிக்ய கிஷோர் விமான நிலையம் என்று பெயர்மாற்றம் செய்ய மத்திய அமைச்சரவை ஒப்புதல்
திரிபுரா மாநிலத்தில் உள்ள அகர்தலா விமான நிலையத்தின் பெயரை மகாராஜா பீர் பிக்ரம் மாணிக்ய கிஷோர் விமான நிலையம் என்று பெயர்மாற்றம் செய்ய பிரதமர் திரு. நரேந்திர மோடி தலைமையிலான மத்திய அமைச்சரவை இன்று ஒப்புதல் அளித்தது. மகாராஜா பீர் பிக்ரம் மாணிக்ய கிஷோர் அவர்களுக்கு அஞ்சலி செலுத்தும் வகையில் திரிபுரா மாநில மக்களும் அரசும் நெடுங்காலமாக கேட்டுக்கொண்டிருக்கும் கோரிக்கையை அடுத்து இந்த முடிவு எடுக்கப்பட்டுள்ளது.
பின்னணி:
1923 –ஆம் ஆண்டு திரிபுரா மாகாணத்தின் மன்னராக பொறுப்பேற்ற மகாராஜா பீர் பிக்ரம் மாணிக்ய கிஷோர் சிறந்த அறிவாற்றலும் இரக்கமும் கொண்ட ஆட்சியாளராக திகழ்ந்தார். அகர்தலா விமான நிலையம் 1942 ஆம் ஆண்டு மகாராஜா பீர் பிக்ரம் மாணிக்ய கிஷோர் தானமாக அளித்த நிலத்தில் நிறுவப்பட்டது. உலகம் முழுவதிற்கும் பயணம் செய்த இவர் தொலைநோக்கு பார்வை உடைய அரசராக இருந்து திரிபுராவின் ஒட்டுமொத்த வளர்ச்சிக்காக பல்வேறு நடவடிக்கைகளை எடுத்துள்ளார். அவரது முயற்சியில் தான், இன்று மிகவும் வடகிழக்கு பகுதியில் உள்ள இரண்டாவது பரபரப்பான விமான நிலையமான அகர்தலா விமான நிலையம் கட்டப்பட்டது. இந்த விமான நிலையம் திரிபுரா மாநிலத்தை இணைக்கும் முக்கிய விமான சேவையை வழங்குகிறது. அதனால், அகர்தலா விமான நிலையம் அவரது பெயரில் மாற்றம் செய்யப்படுவது சரியானதாகவே இருக்கும். இது மகாராஜா பீர் பிக்ரம் மாணிக்ய கிஷோருக்கு பொருத்தமான அஞ்சலியாக அமையும்.
சுகாதாரம் மற்றும் குடும்ப நலத்துறை அமைச்சகம்
கோவிட் – 19 கூடுதல் விவரங்கள்
நோய் தொற்றிலிருந்து மீண்டவர்கள் தொற்றால் பாதிக்கப்பட்டவர்களை விஞ்சுகின்றனர்.
தொற்றிலிருந்து மீண்டவர்களுக்கும் தொற்றால் பாதிக்கப்பட்டவர்களுக்குமான எண்ணிக்கை வேறுபாடு ஒரு லட்சத்தைக் கடந்தது.
தொற்றிலிருந்து மீண்டவர்கள் எண்ணிக்கை 58.56 சதவீதமாக அதிகரிப்பு.
நாள் தோறும் நோய் தொற்றுக்காக நடத்தப்படும் பரிசோதனைகள் 2.3 லட்சத்தை கடந்தன.
கோவிட்-19 நோய்த் தொற்றுத் தடுப்பு, கட்டுப்பாடு மற்றும் மேலாண்மைக்கு மாநிலங்கள் / யூனியன் பிரதேசங்களுடன் இணைந்து இந்திய அரசு முன் கூட்டியே எடுத்த தரமான செயலில் உள்ள நடவடிக்கைகள் ஊக்கமளிக்கும் முடிவுகளைக் காட்டுகின்றன.
நோய்த் தொற்றிலிருந்து குணமடைந்தவர்கள் மற்றும் நோய்த் தொற்றால் பாதிக்கப்பட்டவர்களுக்கு இடையிலான இடைவெளி 1,00,000 ஐ தாண்டியுள்ளது. குணமடைந்தவர்கள் எண்ணிக்கை இன்றைய நிலவரப்படி பாதிக்கப்பட்டவர்கள் எண்ணிக்கையை விட 106,661 ஐ தாண்டி விட்டன. இவ்வாறு, இதுவரை மொத்தம் 3,09,712 நோயாளிகள் கோவிட் – 19இல் இருந்து குணமடைந்துள்ளனர். கோவிட்-19 நோயாளிகளில் மீட்பு விகிதம் 58.56 சதவீதம் ஆகும். கடந்த 24 மணி நேரத்தில், மொத்தம் 13,832 கோவிட்-19 நோயாளிகள் குணப்படுத்தப்பட்டுள்ளனர்.
தற்போது, தொற்றால் பாதிக்கப்பட்டவர்கள் எண்ணிக்கை 2,03,051 ஆகும். இவர்கள் அனைவரும் மருத்துவ மேற்பார்வையில் உள்ளனர்.
பரிசோதனை வசதிகளை மேம்படுத்துவதற்கான சான்றாக, இந்தியாவில் இப்போது கோவிட்-19 ஐ கண்டறிய 1036 ஆய்வகங்கள் உள்ளன. இதில் அரசுத் துறையில் 749 மற்றும் 287 தனியார் ஆய்வகங்கள் உள்ளன.
அதன் விவரங்கள் கீழே உள்ளன:
- நிகழ்நேர RT PCR அடிப்படையிலான பரிசோதனை ஆய்வகங்கள்: 567 
- ட்ரூநாட்  அடிப்படையிலான பரிசோதனை ஆய்வகங்கள்: 382 
- CBNAAT அடிப்படையிலான பரிசோதனை ஆய்வகங்கள்: 87 
தினசரி 2,00,000க்கும் மேற்பட்ட மாதிரிகள் சோதிக்கப்படுகின்றன. மேலும் கடந்த 24 மணி நேரத்தில் சோதிக்கப்பட்ட மாதிரிகள் 2,31,095 ஆக அதிகரித்துள்ளன. சோதனை செய்யப்பட்ட மொத்த மாதிரிகளின் எண்ணிக்கை, இன்றைய தேதியின்படி, 82,27,802 ஆகும்.
ஜூன் 28, 2020 நிலவரப்படி, 1055 கோவிட் மருத்துவமனைகளில் அர்பணிப்புடன் 1,57,529 தனிமைப்படுத்தப்பட்ட படுக்கைகள், 23,168 தீவிர சிகிச்சைப் பிரிவுப் படுக்கைகள் மற்றும் 78,060 ஆக்ஸிஜன் வசதி கொண்ட படுக்கைகள் என கோவிட் சுகாதாரம் தொடர்பான உள்கட்டமைப்பு பலப்படுத்தப்பட்டுள்ளது. மேலும் 1,40,099 தனிமைப்படுத்தப்பட்ட படுக்கைகள், 11,508 தீவிர சிகிச்சைப் பிரிவுப் படுக்கைகள் மற்றும் 51,371 ஆக்ஸிஜன் வசதி கொண்ட படுக்கைகள் கொண்ட 2,400 கோவிட் சுகாதார மையங்களும் அர்ப்பணிப்புடன் செயல்படுத்தப்பட்டுள்ளன.
மேலும், நாட்டில் கோவிட்-19 ஐ எதிர்த்து போராட 8,34,128 படுக்கைகள் கொண்ட 9,519 கோவிட் பராமரிப்பு மையங்களும் தயார் நிலையில் உள்ளன. மத்திய அரசு 187.43 லட்சம் N95 முகக்கவசங்கள் மற்றும் 116.99 லட்சம் தனிநபர் பாதுகாப்பு உபகரணங்களை  மாநிலங்கள் / யூனியன் பிரதேசங்கள் / மத்திய அரசு நிறுவனங்களுக்கு வழங்கியுள்ளது.
பிரதமர் அலுவலகம்
ஓராண்டு முழுவதும் கொண்டாடப்படும் லச்சித் பர்புகானின் 400-வது பிறந்ததின நிறைவுநாள் நிகழ்ச்சியில் நவம்பர் 25 அன்று பிரதமர் உரையாற்ற உள்ளார்
ஓராண்டு முழுவதும் கொண்டாடப்படும் லச்சித் பர்புகானின் 400-வது பிறந்ததினத்தையொட்டி நவம்பர் 25, 2022 அன்று புதுதில்லி விக்யான் பவனில் காலை 11 மணிக்கு நடைபெறவுள்ள நிறைவுநாள் நிகழ்ச்சியில் பிரதமர் உரையாற்ற உள்ளார்.
அறியப்படாத தலைவர்களை கௌரவப்படுத்த வேண்டும் என்ற பிரதமரின் தொடர் முயற்சியாக 2022-ஆம் ஆண்டு லச்சித் பர்புகானின் 400-வது பிறந்த தினத்தை நாடு கொண்டாடி வருகிறது. இந்த ஆண்டு பிப்ரவரி மாதம் குவஹாத்தியில் முன்னாள் குடியரசுத் தலைவர் திரு.ராம்நாத் கோவிந்த்தால் கொண்டாட்டம் தொடங்கி வைக்கப்பட்டது.
லச்சித் பர்புகான்  அசாம் அகோம் அரசின் புகழ் பெற்ற ராணுவத் தளபதி ஆவார். அவுரங்கசீப் தலைமையின்கீழ், ஆட்சியை விரிவாக்கம் செய்ய வேண்டும் என்ற முகலாயர்களை தோற்கடித்தார். 1671-ஆம் ஆண்டு முகலாயர்களுக்கு எதிரான சரைகாட் போரில் வெற்றி பெற்றதன் மூலம் அசாம் ராணுவ வீரர்களுக்கு உத்வேகம் ஏற்பட்டது. லச்சித் பர்புகானின் வீர,தீரமான போர்முறை நமது நாட்டின் ராணுவத்திற்கு உத்வேகம் அளிப்பவற்றில் ஒன்றாக விளங்குகிறது.
பிரதமர் அலுவலகம்
‘தேர்வு குறித்த உரையாடல்’ கருத்துகளைப் பகிர பிரதமர் மோடி அழைப்பு
இந்த ஆண்டுக்கான ‘தேர்வு குறித்த உரையாடல்’ பற்றிய கருத்துகளைப் பகிர்ந்து கொள்ளுமாறு அனைவருக்கும், குறிப்பாக தேர்வு எழுதும் மாணவர்கள், பெற்றோர்கள் மற்றும் ஆசிரியர்களுக்கு பிரதமர் திரு நரேந்திர மோடி அழைப்பு விடுத்துள்ளார். இதுகுறித்து அவர் வெளியிட்டுள்ள ட்விட்டர் பதிவில், ‘தேர்வு குறித்த உரையாடல்’, கடந்த காலங்களில் அனைத்து தரப்பு மக்களிடமிருந்தும் பெறப்பட்ட விரிவான கருத்துகளால் மறக்க முடியாததாக அமைந்தது. உங்கள் அனைவரையும், குறிப்பாக தேர்வு எழுதும் மாணவர்கள், பெற்றோர்கள் மற்றும் ஆசிரியர்கள் ஆகியோர் தங்களது கருத்துகளைப் பகிர்ந்து கொள்ள அழைக்கிறேன்” எனக் குறிப்பிட்டுள்ளார். அத்துடன் ‘தேர்வு குறித்த உரையாடல்’ பதிவு செய்வதற்கான இணைப்பையும் பிரதமர் மோடி பகிர்ந்துள்ளார்.
தகவல் மற்றும் ஒலிபரப்பு அமைச்சகம்
53வது இந்திய சர்வதேச திரைப்பட விழாவில் பிரான்ஸ் சிறப்பு கவனம் செலுத்தப்படும் நாடாக இருக்க இது பிரெஞ்சு திரைப்படம் குறித்த ஆழ்ந்த அனுபவத்தை பெரும் நேரம்
‘பெல்லி எட் செபாஸ்டின்: நவ்வெல் ஜெனரேஷன்’ என்பது ஒரு பிரெஞ்சு திரைப்படமாகும். இது 10 வயது செபாஸ்டின் பெல்லி என்ற நாயுடன் எதிர்கொள்ளும் தருணங்களை விவரிக்கிறது. இத்திரைப்படத்தின் முதல் திரையிடல் தற்போது நடைபெற்று வரும் இந்திய சர்வதேச திரைப்பட விழாவின் 53வது பதிப்பில் திரையிடப்பட்டது.
இந்த ஆண்டு 53வது இந்திய சர்வதேச திரைப்பட விழாவில், பிரான்ஸ் சிறப்பு கவனம் செலுத்தப்படும் நாடாக தேர்ந்தேடுக்கப்பட்டுள்ளது. இந்திய சுதந்திரத்தின் 75 வது ஆண்டு நிறைவையொட்டி, இந்த ஆண்டின் தொடக்கத்தில் நடைபெற்ற கேன்ஸ் திரைப்பட விழாவின் மார்ச்சு டு சினிமாவில் கௌரவ நாடு என்ற அந்தஸ்தை இந்தியாவிற்கு அளிப்பட்டதின் விளைவாக இந்த முடிவு எடுக்கப்பட்டுள்ளது.
53வது இந்திய சர்வதேச திரைப்பட விழாவில் பத்திரிகை தகவல் அலுவலகம் ஏற்பாடு செய்திருந்த 'டேபிள் டாக்ஸில்' அமர்வில் பேசிய இயக்குனரும் தயாரிப்பாளருமான பியர் கோரே, பெல்லி மற்றும் செபாஸ்டியன் ஆகியோர் பிரான்சில் மிகவும் பிரபலமான கதாபாத்திரங்கள். 60களின் டிவி நிகழ்ச்சிகள் மற்றும் ஜப்பானிய அனிமேஷன் பலதரப்பட்ட நிகழ்வுகளில் சித்தரிக்கப்பட்ட கதாபாத்திரங்களை கையாள்வது தனக்கு ஒரு பெரிய அழுத்தமாக இருந்தது என்று கூறினார். "இத்திரைப்படம் உரிமையாளர்-செல்ல பிராணி உறவு அல்ல, ஒரு நண்பர் மற்றும் வளர்ந்த மனித-விலங்கு உறவு"., என்று கூறினார்.
இந்த இத்திரைப்படத்தில் நடிக்க முடிவு எடுத்த அனுபவங்களை விவரித்த, நடிகரும், புகழ்பெற்ற திரையுலக மூத்தவருமான ஆரேலியன் ரீகோயிங் அவர், சுயாதீன படங்களில் நடித்த தனக்கு கிடைத்த இந்த வாய்ப்பு மிகவும் மகிழ்ச்சியை அளிக்கிறது என்று கூறினார்.
"இந்தியா ஒரு பெரிய, பெரிய நாடு. இந்திய பார்வையாளர்கள் இந்த திரைப்படத்தை பார்ப்பது மிகவும் சிறப்பாக இருக்கும்” என்று கூறி பியர் கோரே தனது உரையாடலை நிறைவு செய்தார்
சுருக்கம்:
‘பெல்லி எட் செபாஸ்டின்: நவ்வெல் ஜெனரேஷன்’  என்பது குழந்தை செபாஸ்டின் கதையாகும். அவன் தனது பாட்டி மற்றும் அத்தையுடன் மலைகளில் தனது விடுமுறையை கழிக்கிறான். நகரத்தில் இருந்து வந்த அவனுக்கு அவர்களுக்கு ஆடுகளை மேய்க்க உதவுவது ஒரு உற்சாகத்தை அளிக்கவில்லை. அது பெல்லியை சந்திக்கும் வரை. பெல்லி எனும் நாய் அதன் உரிமையாளரால் தவறாக நடத்தப்படுகிறது. இந்த அநீதியை எதிர்த்துப் போராடவும், புதிதாக தனக்கு கிடைத்த தனது நண்பன் பெல்லியை பாதுகாக்கவும் எதையும் செய்யத் தயாராக இருக்கும் செபாஸ்டின், தனது வாழ்க்கையில் ஒரு வித்யாசமான கோடை விடுமுறையை காண்கிறான்.
நடிகர்கள் & குழுவினர்:
இயக்குனர்: பியர் கோரே
தயாரிப்பாளர்: சிடோனி டுமாஸ், கிளெமென்ட் மிசெரெஸ், மத்தியூ வார்டர்
திரைக்கதை: சிசிலி ஆப்ரி, அலெக்சாண்டர் காப்ரே, பியர் கோரே
ஒளிப்பதிவாளர்: கில்லஸ் போர்ட்
படத்தொகுப்பாளர்: டேவிட் மென்கே
நடிகர்கள்: ராபின்சன் மென்சா ரூனெட், மைக்கேல் லாரோக், ஆலிஸ் டேவிட், கரோலின் ஆங்லேட்
வீட்டு வசதி மற்றும் நகர்ப்புற வறுமை ஒழிப்பு அமைச்சகம்
தூய்மை இந்தியா திட்டம் 2.0 மற்றும் அம்ருத் 2.0 திட்டத்தால், நகரங்கள் 5 ஆண்டுகளில் தூய்மையாகும் மற்றும் தண்ணீர் வசதியை பெறும்
நாடாளுமன்றத்தின் மாநிலங்களவையில் கேள்வி ஒன்றுக்கு எழுத்துபூர்வமாக பதில் அளித்த மத்திய வீட்டு வசதி மற்றும் நகர்ப்புற விவகாரத்துறை அமைச்சர் திரு கவுஷல் கிஷோர் எழுத்துபூர்வமாக தாக்கல் செய்த பதிலில் கூறியதாவது:
2021ம் ஆண்டு அக்டோபர் 1ம் தேதி தொடங்கப்பட்ட தூய்மை இந்திய திட்டம் 2.0 மற்றும் அம்ருத் 2.0 ஆகியவை நகரங்களை அடுத்த 5 ஆண்டுகளில் தூய்மையாக்குவதிலும், தண்ணீர் வசதி ஏற்படுத்துவதிலும் முக்கிய கவனம் செலுத்தும்.
தூய்மை இந்தியா திட்டம்  2.0-ன் முக்கிய அம்சங்கள்:
வீடுகள் மற்றும் வளாகங்களில் சேகரிக்கப்படும் குப்பைகள் மக்கும் குப்பை, மக்காத குப்பைகளாக பிரிக்கப்படுகின்றன.
வீடுகள் , வளாகங்களுக்கு நேரடியாக சென்று குப்பைகள் சேகரிக்கப்படுகின்றன.
100 சதவீதம் அறிவியல் பூர்வமாக குப்பைகள் பாதுகாப்பாக அழிக்கப்படுகின்றன.
ஒரு லட்சம் மக்கள் தொகைக்கு குறைவான நகரங்களில், கழிவு நீர் சுத்திகரிக்கப்பட்டு அகற்றப்படுவதால், நிலத்தடி நீர், நீர் நிலைகள் மாசுபடாது.
ஒருமுறை பயன்படுத்தும் பிளாஸ்டிக் படிப்படியாக குறைக்கப்படுகிறது.
அம்ருத் 2.0 திட்டத்தின் முக்கிய அம்சங்கள்:தண்ணீர் விநியோகம் 500 நகரங்களில் இருந்து, 4,800 நகரங்களுக்கு விரிவுபடுத்தப்படும்.நகரங்கள் தற்சார்புடையதாகவும், நீர் பாதுகாப்புடனும் மாறுவதில் கவனம் செலுத்தப்படும்.
500 அம்ருத் நகரங்களில் கழிவுநீர் மேலாண்மை வசதி ஏற்படுத்தப்படும்.
2.68 கோடி குடிநீர் குழாய் இணைப்புகள், 2.64 கோடி கழிவுநீர் குழாய் இணைப்புகள் வழங்க இலக்கு நிர்ணயிக்கப்பட்டுள்ளது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1780913
அறிவியல் மற்றும் தொழில்நுட்பத்துறை
அதிக குளிர் தேவைப்படாத ஆப்பிள் வகையை உருவாக்கியுள்ளார் இமாச்சலப்பிரதேச விவசாயி
மலர்வதற்கும், கனியாவதற்கும் அதிக குளிர்ந்த நேரங்கள் தேவைப்படாத வகையில் சுய மகரந்தச் சேர்க்கையில் வளரும் புதுமையான ஆப்பிள் வகையை இமாச்சலப் பிரதேசத்தைச் சேர்ந்த விவசாயி ஒருவர் உருவாக்கியுள்ளார்.
கோடைக்காலத்தில், 40 முதல் 45 டிகிரி செல்சியஸ் வரை வெப்பம் நிலவும் இந்தியாவின் பல்வேறு பகுதிகளிலும் இந்த ஆப்பிள் விளைகிறது.
மணிப்பூர், ஜம்மு, இமாச்சலப்பிரதேசம், கர்நாடகா, சத்தீஸ்கர், தெலங்கானா ஆகிய மாநிலங்களில் வணிக ரீதியாக இந்த ஆப்பிள் வகையைப் பயிரிடும் பணி தொடங்கப்பட்டுள்ளதோடு, புதுச்சேரி உள்ளிட்ட 23 மாநிலங்கள் மற்றும் யூனியன் பிரதேசங்களில் கனியாகும் தருவாயில் உள்ளது.
இமாச்சலப்பிரதேசத்தின் பிலாஸ்பூர் மாவட்டத்தில் உள்ள பனியாலா கிராமத்தைச் சேர்ந்த முற்போக்கு விவசாயியான திரு ஹரிமன் ஷர்மா, ஹெச்ஆர்எம்என் 99 என்ற புதிய ஆப்பிள் வகையை உருவாக்கி இதர விவசாயிகளுக்கு ஊக்கமளித்துள்ளார்.
இந்திய அரசின் அறிவியல் மற்றும் தொழில்நுட்பத் துறையின் கீழ் தன்னாட்சி நிறுவனமாக இயங்கும் தேசிய புதுமை அமைப்பு இந்த புதிய கண்டுபிடிப்பிற்கு நிதி மற்றும் தொழில்நுட்ப ஆதரவை அளிக்கிறது. கடந்த 2014-19 ஆம் ஆண்டு வரையில், குறைந்த குளிர் பிரதேசங்கள் கண்டறியப்பட்டு, குடியரசுத் தலைவர் மாளிகை உட்பட பல்வேறு இடங்களில் சுமார் 20000 கன்றுகள் நடப்பட்டன.
3 முதல் 8 ஆண்டுகளான தாவரங்கள், இமாச்சலப் பிரதேசம், ஹரியானா மற்றும் மணிப்பூர் மாநிலங்களில் ஆண்டிற்கு ஒரு மரத்திலிருந்து 5-75 கிலோ பழங்களைத் தந்துள்ளது. பிற ஆப்பிள் வகைகளுடன் ஒப்பிடுகையில் இந்தப் புதிய வகை ஆப்பிள்கள் அளவிலும், சுவையிலும், நிறத்திலும் மேம்பட்டு இருப்பது பல்வேறு ஆராய்ச்சிகளில் தெரிய வந்துள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1722642
-----
(Visitor Counter : 182
குறு சிறு மற்றும் நடுத்தர தொழில் துறை அமைச்சகம்
கடந்த 9 ஆண்டுகளில், குறு, சிறு மற்றும் நடுத்தர தொழில் நிறுவனங்களுக்கான கருவிப் பட்டறை மற்றும் பயிற்சி மையங்கள் 16 லட்சம் இளைஞர்களுக்கு பயிற்சி அளித்துள்ளன, 3 லட்சம் குறு, சிறு மற்றும் நடுத்தர தொழில் நிறுவனங்கள் பயனடைந்துள்ளன – திரு நாராயண் ரானே
தேசிய சிறுதொழில் தினத்தை முன்னிட்டு, மத்திய குறு, சிறு மற்றும் நடுத்தரத் தொழில்கள் துறை அமைச்சர் திரு.நாராயண் ரானே தனது சமூக ஊடக எக்ஸ் பக்கத்தில் பதிவிட்டுள்ளார். அதில் கடந்த 9 ஆண்டுகளில் 16 லட்சம் இளைஞர்களுக்கு பயிற்சி அளிக்கப்பட்டு, நாடு முழுவதும் குறு, சிறு மற்றும் நடுத்தர தொழில்நிறுவனங்கள் அமைச்சகத்தால் நடத்தப்படும் 18 கருவிப் பட்டறைகள் மற்றும் தொழில்நுட்ப மையங்கள் மூலம் 3 லட்சத்துக்கும் மேற்பட்ட குறு, சிறு மற்றும் நடுத்தர தொழில் நிறுவனங்கள் பயனடைந்துள்ளதாகக் குறிப்பிட்டுள்ளார்..
குறு, சிறு மற்றும் நடுத்தர தொழில் நிறுவனங்கள் அமைச்சகத்தின் கீழ் செயல்படும் கருவிப் பட்டறைகள் மற்றும் தொழில்நுட்ப மையங்கள் பிரதமர் திரு நரேந்திர மோடியின், தற்சார்பு இந்தியா கனவை நனவாக்குவதில் குறிப்பிடத்தக்க பங்களிப்பை அளித்து வருவதாக திரு ரானே கூறினார். இந்த கருவிப் பட்டறைகள் மற்றும் தொழில்நுட்ப மையங்கள் அதிநவீன தயாரிப்புகளை உற்பத்தி செய்வதில் படிப்படியான ஆதரவை வழங்குகின்றன.
விளையாட்டுப் பொருட்கள், பிளாஸ்டிக், வாகன உற்பத்தி, காலணிகள், கண்ணாடி, வாசனை திரவியம், உலோகத் தொழிற்சாலை, மின்னணு மற்றும் விண்வெளி துறை தொடர்பான தொழில்களில் பயன்படுத்தப்படும் நடுத்தர மற்றும் சிறிய அளவிலான உபகரணங்களை சர்வதேச தரத்திற்கு ஏற்ப இந்த கருவிப் பட்டறைகள் வடிவமைத்து தயாரிக்கின்றன என்று திரு ரானே கூறினார். சமீபத்தில் தொடங்கப்பட்ட சந்திரயான் -3 திட்டத்தில், புவனேஸ்வர் கருவிப் பட்டறை 437 வகையான சுமார் 54,000 ஏரோ-ஸ்பேஸ் பாகங்களை தயாரித்தது. கொரோனா பெருந்தொற்றின் கடினமான காலங்களில் நோய்த் தொற்று தடுப்பு உடைகள், கிருமி நாசினி இயந்திரங்கள், ஆக்ஸிஜன் செறிவூட்டிகள் ஆகிய உள்நாட்டு தேவைகளை பூர்த்தி செய்வதிலும் மற்றும் வெளிநாடுகளுக்கு ஏற்றுமதி செய்வதிலும் கருவி பட்டறைகள் முக்கியப் பங்கு வகிக்கின்றன.
நாட்டின் குறு, சிறு மற்றும் நடுத்தர தொழில் நிறுவனங்களின் பிரிவுகளை மேலும் வலுப்படுத்த மேலும் 15 தொழில்நுட்ப மையங்கள் அமைக்கப்படுவதாக குறு, சிறு மற்றும் நடுத்தர தொழில் நிறுவனங்கள் துறை அமைச்சர் தனது சமூக ஊடக எக்ஸ் பதிவில் தெரிவித்துள்ளார்.
ஜல்சக்தி அமைச்சகம்
ராஜஸ்தானில் ஜல்ஜீவன் இயக்கத்தைச் செயல்படுத்துவதற்கான செயல்திட்டத்திற்கு மத்திய அரசு ஒப்புதல்
2024-ஆம் ஆண்டுக்குள் நாட்டின் அனைத்து கிராமங்களிலும் உள்ள வீடுகளுக்கு தினசரி நபர் ஒருவருக்கு 55 லிட்டர் தண்ணீர் வழங்குவதை நோக்கமாகக் கொண்டுள்ள, மத்திய அரசின் முக்கிய திட்டமான ஜல்ஜீவன் இயக்கத்தை, நடைமுறைப்படுத்துவதற்கான வழிகாட்டுதலை மத்திய ஜல்சக்தி அமைச்சகம் மாநிலங்களுடன் சேர்ந்து தயாரித்து வருகிறது. ஜல்ஜீவன் இயக்கம் கிராமப்புற மக்களின் குறிப்பாக பெண்கள் மற்றும் சிறுமிகளின் சுமையைக் குறைப்பதன் மூலம், வாழ்வை முன்னேற்றுவதை நோக்கமாகக் கொண்டுள்ளது.
ராஜஸ்தானில் உள்ள 1.1 கோடி ஊரகப்பகுதி வீடுகளில், 12.36 லட்சம் வீடுகளுக்கு ஏற்கனவே குடிநீர்க் குழாய் இணைப்புகள் கொடுக்கப்பட்டுள்ளன. 2019-20-இல், 1.02 லட்சம் குழாய் இணைப்புகள் மட்டுமே வழங்கப்பட்டன. 2020-21-இல், 20.69 லட்சம் வீடுகளுக்கு குழாய் இணைப்பு வழங்க மாநிலம் திட்டமிட்டுள்ளது.
2020-21-ஆம் ஆண்டில், ஜல்ஜீவன் இயக்கத்தைச் செயல்படுத்துவதற்காக ராஜஸ்தானுக்கு ரூ.2,522.03 கோடி நிதிக்கு மத்திய அரசு ஒப்புதல் வழங்கியுள்ளது. இது 2019-20-இல் வழங்கப்பட்ட ரூ.1,051 கோடியை விட கணிசமான அதிகரிப்பாகும். ஜல்ஜீவன் இயக்கத்தின் கீழ், ஆரம்ப இருப்பான ரூ.605.87 கோடியுடன், தேசிய தண்ணீர் தர துணை இயக்கத்தின் கீழ், மாநிலத்தில் தர பாதிப்புப் பகுதிகளுக்கான கூட்டுத்தொகை ரூ.389.2 கோடியும் அனுமதிக்கப்படுகிறது. இத்துடன், இந்த மத்திய அரசின் ஒதுக்கீடு மற்றும் மாநில அரசு பங்கையும் சேர்த்து, ராஜஸ்தானில் ஜல்ஜீவன் இயக்கத்தை செயல்படுத்த ரூ.7,059 .85 கோடி இருக்கும்.
புளோரைடு, உப்பு, நைட்ரேட், இரும்புச் சத்து ஆகியவற்றால் பாதிக்கப்படும்
57.77 லட்சம் மக்கள் வசிக்கும் 5,864 கிராமங்களில் தரமான குடிநீர் வழங்க ராஜஸ்தான் திட்டமிட்டுள்ளது. புளோரைடால் பாதிக்கப்பட்டுள்ள அனைத்து 3,700 குடியிருப்புகளுக்கு 2020 டிசம்பருக்குள் குடிநீர் வழங்க மாநிலம் திட்டமிட்டுள்ளது. தண்ணீர் பற்றாக்குறை உள்ள பகுதிகள், பின்தங்கிய மாவட்டங்கள், எஸ்சி, எஸ்டி பிரிவினர் அதிகம் வசிக்கும் கிராமங்கள், சன்சத் ஆதர்ஷ் கிராம யோஜனாவின் கீழ் வரும் கிராமங்களுக்கு அதிக முக்கியத்துவம் அளிக்கப்பட்டு வருகிறது.
பஞ்சாயத்து ராஜ் அமைப்புகளுக்கு 15-வது நிதிக்குழு வழங்கும் மானியத்தில் 50 சதவீதம் குடிநீர், சுகாதாரப் பணிகளுக்காக செலவிடப்பட வேண்டும். 202-21-இல் ராஜஸ்தான் ரூ.3,862 கோடியை நிதிக்குழு மானியமாகப் பெறும்.
(Visitor Counter : 184
குடியரசுத் துணைத் தலைவர் செயலகம்
குடியரசு துணைத்தலைவர் செப்டம்பர் 15-ம் தேதி போபால் செல்கிறார்
குடியரசு துணைத்தலைவர் திரு ஜக்தீப் தன்கர் 2023, செப்டம்பர் 15 அன்று மத்திய பிரதேசத்தின் போபால் செல்கிறார். அங்கு அவர் மகான்லால் சதுர்வேதி தேசிய இதழியல் மற்றும் தகவல் தொடர்பு பல்கலைக்கழகத்தின் பட்டமளிப்பு விழாவில் சிறப்பு விருந்தினராக கலந்து கொள்கிறார்.
இந்த பயணத்தின் போது, பல்கலைக்கழகத்தின் புதிய வளாகத்தையும்
குடியரசு துணைத்தலைவர் திறந்து வைக்கிறார்.
சுகாதாரம் மற்றும் குடும்ப நலத்துறை அமைச்சகம்
ஸ்டான்ஃபோர்ட் பல்கலைக்கழகம் மற்றும் போட்டித்தன்மைக்கான அமைப்பின் ஆய்வுக் கட்டுரையை மத்திய அமைச்சர் டாக்டர் மன்சுக் மாண்டவியா வெளியிட்டார்
“கொவிட் 19, பொது சுகாதார அவசரநிலையாக உலக சுகாதார அமைப்பால் அறிவிக்கப்படுவதற்கு முன்பே, ஜனவரி 2020-இல் பெருந்தொற்று மேலாண்மையின் பல்வேறு அம்சங்களில் கவனம் செலுத்துவதற்கான நடைமுறைகள் துவங்கப்பட்டன. இந்தியாவில் பிரதமர் திரு நரேந்திர மோடியின் தலைமையின் கீழ் கொவிட் 19இன் சிறப்பான மேலாண்மைக்காக 'ஒட்டுமொத்த அரசு’ & 'ஒட்டுமொத்த சமூகம்’ என்ற அணுகுமுறையை ஆக்கப்பூர்வமாக பின்பற்றி முழுமையான எதிர்ப்பு உத்தி மேற்கொள்ளப்பட்டது”, என்று மத்திய சுகாதாரம் மற்றும் குடும்ப நலத்துறை அமைச்சர் டாக்டர் மன்சுக் மாண்டவியா கூறினார். தடுப்பூசி மற்றும் அது சம்பந்தமான விஷயங்களில் பொருளாதார தாக்கங்கள் தொடர்பான ‘இந்திய ஆலோசனை' அமர்வில் காணொலி வாயிலாக இன்று கலந்து கொண்டு பேசுகையில் அமைச்சர் இவ்வாறு தெரிவித்தார். போட்டித்தன்மைக்கான அமைப்பு மற்றும் ஸ்டான்ஃபோர்ட் பல்கலைக்கழகத்தின் அமெரிக்க- ஆசிய தொழில்நுட்ப மேலாண்மை மையம் ஆகியவை இணைந்து இந்த அமர்விற்கு ஏற்பாடு செய்திருந்தன.
“பொருளாதாரத்தை சீர்படுத்துதல்: இந்தியாவில் தடுப்பூசி மற்றும் சம்பந்தமான விஷயங்களின் பொருளாதார தாக்கங்களை மதிப்பிடுதல்” என்ற தலைப்பில் ஸ்டான்ஃபோர்ட் பல்கலைக்கழகமும், போட்டித்தன்மைக்கான அமைப்பும் உருவாக்கிய ஆய்வுக் கட்டுரையை அமைச்சர் வெளியிட்டார். கொவிட் 19 தடுப்பூசி திட்டத்தை இதுவரை இல்லாத அளவில் மிக பிரம்மாண்டமாக நாடு முழுவதும் மேற்கொண்டு, இந்தியா 3.4 மில்லியன் உயிர்களை பாதுகாத்ததாக அந்த அறிக்கையில் தெரிவிக்கப்பட்டுள்ளது. கொவிட்-19 பிரச்சாரத் திட்டத்தினால் நேர்மறையான பொருளாதார தாக்கம் ஏற்பட்டதோடு 18.3 பில்லியன் அமெரிக்க டாலர் நஷ்டம் அடைவதில் இருந்து தடுக்கப்பட்டதாகவும் அதில் கூறப்பட்டுள்ளது.
நிகழ்ச்சியில் பேசிய அமைச்சர், “சிறப்பு மையங்களின் வாயிலாகவும், தொலை மருத்துவ சேவை, ஆரோக்கிய சேது, கொவிட் 19 இந்தியா தளம் போன்ற டிஜிட்டல் தீர்வுகளைப் பயன்படுத்தியும் மனித வளத்தை மேம்படுத்தியதோடு, படுக்கைகள், மருந்துகள், உபகரணப் பொருட்கள், மருத்துவ பிராணவாயு போன்ற சுகாதார உள்கட்டமைப்பை அதிகரிப்பதில் அரசு கவனம் செலுத்தியது”, என்று கூறினார்.
உலகின் பிரம்மாண்ட தடுப்பூசித் திட்டத்தை இந்தியா தொடங்கி அதன் மூலம் 97% பேருக்கு முதல் தவணை தடுப்பூசியும், 90% பேருக்கு இரண்டாவது தவணை தடுப்பூசியும் தகுதி வாய்ந்தவர்களுக்கு 2.2 பில்லியன் தடுப்பூசிகள் செலுத்தப்பட்டிருப்பதாக டாக்டர் மாண்டவியா கூறினார். “மத்திய, மாநில மற்றும் மாவட்ட அளவிலான பங்குதாரர்களிடையே தொடர் ஒருங்கிணைப்பின் காரணமாக கொவிட் 19 பெருந்தொற்றின் தீவிர பாதிப்புகள் கட்டுப்படுத்தப்பட்டது மட்டுமல்லாமல், பொருளாதார நடவடிக்கைகளும் ஊக்குவிக்கப்பட்டன”, என்று அவர் தெரிவித்தார்.
சமூக நிதி மற்றும் அதிகாரமளித்தல் அமைச்சகம்
40% அல்லது அதை விட அதிக இயலாமை உள்ள மாற்றுத் திறனாளிகளுக்கான பணியிடங்களின் பட்டியலை அரசு வெளியிட்டது
மத்திய அரசு நிறுவனங்களில் உள்ள 40% அல்லது அதை விட அதிக இயலாமை உள்ள மாற்றுத் திறனாளிகளுக்கான 3566 பணியிடங்களின் பட்டியலை 2021 ஜனவரி 4 அன்று மாற்றுத் திறனாளிகள் அதிகாரமளித்தல் துறை வெளியிட்டுள்ளது.
மாற்றுத் திறனாளிகள் உரிமைகள் சட்டம், 2016-இன் கீழ் இந்த அறிவிப்பு வெளியிடப்பட்டுள்ளது. குரூப் ஏ-வில் 1046 பணியிடங்களும், குரூப் பி-யில் 515 பணியிடங்களும், குரூப் சி-யில் 1724 பணியிடங்களும், குரூப் டி-யில் 281 பணியிடங்களும் இதில் அடங்கும்.
உயரம் மிகவும் குறைவாக இருப்பவர்கள், ஆசிட் வீச்சால் பாதிக்கப்பட்டவர்கள், தசைநார் தேய்வால் பாதிக்கப்பட்டோர், ஆட்டிசத்தால் பாதிப்படைந்தோர், மனநலம் குன்றியோர், குறிப்பிட்ட கற்கும் திறன் இல்லாதோர் மற்றும் பலவகை ஊனம் கொண்டோர் ஆகிய புதிய பிரிவுகளிலும் பணியிடங்கள் அடையாளம் காணப்பட்டுள்ளன.
இது ஒரு முழுமையான பட்டியல் இல்லை. மத்திய அமைச்சகங்கள், துறைகள், தன்னாட்சி பெற்ற அமைப்புகள் மற்றும் பொதுத்துறை நிறுவனங்கள் மாற்றுத் திறனாளிகளுக்கான பணியிடங்களை மேலும் இணைத்துக் கொள்ளலாம்.
இந்த அறிவிப்பின் மூலம் 40% அல்லது அதை விட அதிக இயலாமை உள்ள மாற்றுத் திறனாளிகளுக்கான வேலைவாய்ப்புகள் அதிகரிக்கும்.
மேலும் விவரங்களுக்கு இந்த ஆங்கில செய்திக் குறிப்பை காணவும்:
https://pib.gov.in/PressReleasePage.aspx?PRID=1688869
-----
(Visitor Counter : 277
புதிய மற்றும் புதுப்பிக்கத்தக்க எரிசக்தி அமைச்சகம்
புதிய மற்றும் புதுப்பிக்கத்தக்க எரிசக்தி அமைச்சகத்துடன் இந்திய புதுப்பிக்கத்தக்க எரிசக்தி மேம்பாட்டு முகமை புரிந்துணர்வு ஒப்பந்தத்தில் கையெழுத்திட்டது
2020-21-ஆம் ஆண்டுக்கான முக்கிய இலக்குகளை நிர்ணயித்து, இந்திய அரசின் புதிய மற்றும் புதுப்பிக்கத்தக்க எரிசக்தி அமைச்சகத்துடன் இந்திய புதுப்பிக்கத்தக்க எரிசக்தி மேம்பாட்டு முகமை புரிந்துணர்வு ஒப்பந்தம் ஒன்றில் கையெழுத்திட்டது.
புதிய மற்றும் புதுப்பிக்கத்தக்க எரிசக்தி அமைச்சகத்தின் செயலாளர் திரு இந்து சேகர் சதுர்வேதி மற்றும் இந்திய புதுப்பிக்கத்தக்க எரிசக்தி மேம்பாட்டு முகமையின் தலைவர் மற்றும் நிர்வாக இயக்குநர் திரு பிரதீப் குமார் தாஸ் ஆகியோர் இடையே இந்த ஒப்பந்தம் இன்று கையெழுத்தானது.
புதிய மற்றும் புதுப்பிக்கத்தக்க எரிசக்தி அமைச்சகம் மற்றும் புதுப்பிக்கத்தக்க எரிசக்தி மேம்பாட்டு முகமையின் மூத்த அதிகாரிகள் இந்த நிகழ்வில் கலந்துகொண்டனர்.
மிகச்சிறந்த பிரிவின் கீழ் ரூபாய் 2,406 கோடியை இலக்காக இந்திய அரசு நிர்ணயித்துள்ளது.
மேலும் விவரங்களுக்கு இந்த ஆங்கில செய்திக் குறிப்பை காணவும்;
https://pib.gov.in/PressReleasePage.aspx?PRID=1669546
ஜல்சக்தி அமைச்சகம்
தண்ணீர் பரிசோதனை ஆய்வகங்கள்: தமிழ்நாட்டில் மொத்தம் 113
நாடாளுமன்றத்தின் மக்களவையில் உறுப்பினரின் கேள்விக்கு இன்று எழுத்துப்பூர்வமாக பதிலளித்த மத்திய ஜல் சக்தி இணை அமைச்சர் திரு. பிரகலாத் சிங் பட்டேல் கீழ்காணும் தகவல்களை அளித்தார்.
2024-ம் வருடத்திற்குள் அனைத்து கிராமப்புற வீடுகளுக்கும் குழாய் மூலம் தரமான, போதுமான தண்ணீர் விநியோகத்தை உறுதி செய்யும் நோக்கில், ஜல் ஜீவன் திட்டத்தை 2019 ஆகஸ்ட் முதல் மாநிலங்களுடன் இணைந்து இந்திய அரசு செயல்படுத்தி வருகிறது.
ஜல் ஜீவன் இயக்கத்தின் கீழ், மாநிலங்கள்/ யூனியன் பிரதேசங்கள் தங்களின் வருடாந்திர ஒதுக்கீட்டில் 2% வரை நீரின் தரக் கண்காணிப்பு மற்றும் கண்காணிப்பு நடவடிக்கைகளுக்கு பயன்படுத்திக்கொள்ளலாம்.
மாநிலம், மாவட்டம், துணைப்பிரிவு மற்றும்/அல்லது தொகுதி அளவில் ஆய்வகங்களை மேம்படுத்தி தேசிய பரிசோதனை ஆய்வகங்களின் வாரியத்தின்  அங்கீகாரம் பெற மாநிலங்கள்/யூனியன் பிரதேசங்களுக்கு அறிவுறுத்தப்பட்டுள்ளது.
மாநிலங்கள்/ யூனியன் பிரதேசங்களுக்கு அறிவுறுத்தப்பட்டுள்ளவாறு , 13.12.2021 நிலவரப்படி நாட்டில் அமைக்கப்பட்டுள்ள பல்வேறு நிலை குடிநீர் தர பரிசோதனை ஆய்வகங்களின் எண்ணிக்கை 2012 ஆகும்.
தமிழ்நாட்டில் மாநில அளவில் 1 ஆய்வகமும் , மாவட்ட அளவில் 31 ஆய்வகங்களும், வட்ட/துணை வட்ட அளவில் 81 ஆய்வகங்களும் என மொத்தம் 113 ஆய்வகங்கள் செயல்படுகின்றன. புதுச்சேரியில் மாவட்ட அளவில் 2 ஆய்வகங்கள் செயல்படுகின்றன.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://www.pib.gov.in/PressReleasePage.aspx?PRID=1782216